# Szymon Winawer

Szymon Abramowicz Winawer (Varsòvia, 6 de març de 1838 – Varsòvia, 12 de gener, 1920), fou un dels millors jugadors d'escacs del darrer terç del segle xix. Va guanyar el Campionat d'Alemanya el 1883.
El seu millor rànquing Elo s'ha estimat en 2708 punts, l'abril de 1883, moment en què tenia 45 anys, cosa que el situaria en 3r lloc mundial en aquella data. Segons chessmetrics, va ser el 2n millor jugador mundial en 12 diferents mesos, entre el juliol de 1878 i el maig de 1880.

## Resultats destacats en competició

Al Torneig de París de 1867 celebrat al Café de la Régence, i que fou el seu primer torneig internacional, en Winawer hi acabà segon, empatat amb Steinitz i rere Kolisch. Des d'aquest gran resultat, es va mantenir com un dels millors jugadors del món durant els següents 15 anys.
A Varsòvia 1868 en Winawer hi va guanyar el primer torneig d'escacs celebrat mai a Polònia. El 1870 va participar en el Torneig de Baden-Baden, considerat el més fort de la història fins al moment (hi fou 7è, el campió fou Adolf Anderssen). El 1875 guanyà, a Sant Petersburg, un matx contra el mestre rus Ilya Shumov, per 5–2. A París 1878 hi empatà al primer lloc (+14 =5 −3) amb Zukertort, i per davant de Blackburne i Mackenzie, però obtingué només el segon premi després del playoff. A Berlín 1881 hi fou 3r ex aequo amb Txigorin. El seu millor resultat fou la primera plaça, empatat amb Steinitz al Torneig de Viena de 1882, en el qual fou el més fort torneig d'escacs de la història fins aquell moment. Al Torneig de Londres de 1883 no hi va tenir una bona actuació, però després el mateix any a Nuremberg (3r DSB Kongress) hi fou primer, per davant de Blackburne.
Després d'una llarga absència, en Winawer retornà als escacs la dècada del 1890, però llavors ja havia estat sobrepassat per altres jugadors més joves, com Tarrasch i Lasker. A Dresden 1892 i Budapest 1896 hi fou sisè. El 1896 va perdre un matx conta Janowski per 2–5. Va complir els 61 anys durant el seu darrer torneig, Montecarlo 1901, on va tenir una mala actuació. Winawer va continuar jugant a escacs de competició quan ja estava en la seixantena, i al llarg de la seva carrera, es va enfrontar a tots els millors jugadors del món del darrer terç del segle xix, des d'Anderssen fins a Lasker. La seva rivalitat amb Blackburne es va allargar des de 1870 fins a 1901, i es van enfrontar en partides de competició en cinc dècades consecutives.

### Contribució a la teoria dels escacs

| | a | b | c | d | e | f | g | h | |
| 8 | | | | | | | | | 8 |
| 7 | | | | | | | | | 7 |
| 6 | | | | | | | | | 6 |
| 5 | | | | | | | | | 5 |
| 4 | | | | | | | | | 4 |
| 3 | | | | | | | | | 3 |
| 2 | | | | | | | | | 2 |
| 1 | | | | | | | | | 1 |
| | a | b | c | d | e | f | g | h | |
Hi ha diverses variants d'obertura que duen el seu nom. La més important és la popular Variant Winawer de la defensa francesa. El seu nom és associat també amb l'Atac Winawer de l'obertura Ruy López. Al Torneig de Montecarlo de 1901, que fou el seu últim torneig internacional, hi va introduir el Contragambit Winawer de la defensa eslava, en una partida contra Marshall.

### Partides destacades

En la següent partida, una de les millors que va disputar, bat l'excampió del món Wilhelm Steinitz a Nuremberg, el 1896:
   1. e4 e5 2. d4 exd4 3. Qxd4 Nc6 4. Qe3 Nf6 5. Nc3 Bb4 6. Bd2 O-O 7. O-O-O Re8 8. Bc4 Bxc3 9. Bxc3 Nxe4 10. Qf4 Nf6 11. Nf3 d6 12. Ng5 Be6 13. Bd3 h6 14. h4 Nd5 15. Bh7+ Kh8 16. Rxd5 Bxd5 17. Be4 f6 18. Bxd5 fxg5 19. hxg5 Ne5 20. g6 1-0

## Notes i referències

* 1 2 «Nota biogràfica de Szymon Winawer» (en anglès). Chessgames.com. [Consulta: 18 setembre 2010].
* ↑ El sistema de classificació Elo no es va instituir oficialment fins al 1971, però s'han fet estimacions de la classificació Elo per a èpoques anteriors
* ↑ Fitxa de Szymon Winawer a Chessmetrics (anglès)
* ↑ «Torneig de Baden-Baden (1870), classificació i partides». chessgames.com. [Consulta: 4 juny 2018].
* 1 2 La notació (+x -y =z) vol dir que el primer jugador va guanyar x partides, en va perdre y, i va fer taules en z.
* ↑ «Torneig d'escacs de Viena de 1882» (en anglès). chessgames.com. [Consulta: 28 abril 2020].
* ↑ «Torneig de Londres 1883, classificació i partides» (en anglès). 365chess.com. [Consulta: 5 març 2013].
* ↑ «Torneig d'escacs de Londres de 1883» (en anglès). Mark Weeks' Chess Pages.

## Bibliografia

* Harding, Tim. «The Kibitzer: Who Was Winawer?». ChessCafe.com, 2003.
* Isidore Singer, A. Porter, Jewish Encyclopedia, 1901–1906, volum 12, pàg.531, Winawer, Simon

## Enllaços externs

* Posicions crítiques de les seves partides a «wtharvey.com». [Consulta: 18 setembre 2010]. (anglès)
* Estimació Elo de Szymon Winawer a «chessmetrics.com». [Consulta: 18 setembre 2010]. (anglès)